舟中望羅浮山
作者：楊萬里
朝代：宋

paragraphs: 羅浮元不是羅浮，自是道家古蓬丘。
弱水只知斷舟楫，葛仙夜偷來惠州。
羅浮山高七萬丈，下視日月地上流。
黄金爲橋接銀漢，翠琳作闕橫瓊樓。
不知何人汗脚迹，觸忤清虛涴寒碧。
天遣山鬼絕凡客，化金爲鐵瓊爲石。
至今石樓人莫登，鐵橋不見空有名。
玉匙金籥牢鎖扃，但見山高水泠泠。
我欲騎麟翳鸞鳳，月爲環佩星爲從。
前驅子晉後安期，飛上峰頭斸丹汞。